Kažimír, Peter, podpredseda vlády a minister financií SR (2015-03-19):
Otázka nepadla, ale týka sa to zrejme obmedzenia reklamy zákonom alebo... (Reakcia poslanca Jozefa Mikloška.) Pán Mikloško, ešte možno budeme v budúcnosti vidieť, koľko vecí máme spoločných. Ale asi my sociálni demokrati máme a kresťanskí demokrati majú niekedy takú túžbu chrániť ľudí pred nimi samými, pred zlom, ktoré považujeme za zlo. Svet je zložitý, svet má svoje schémy, ktoré sú často úplne odlišné od tých, ktorým sme možno niekedy verili. A sme konfrontovaní proste úplne s realitou inou, ktorá sa klania komerčnosti a mamone a komfortu a princípom šťastia, ktoré sú povrchné, ale sú prítomné a často sú proste vzormi správania. Nemôžeme ľudí uchrániť samých pred nimi samými. Môžeme ich viesť k tomu, aby boli rozumnejší a aby sa neodovzdali do rúk tých, ktorí sú pripravení ich pripraviť o všetko. Pýtali ste sa na licencovanie. Ten proces sa začne v júli tohto roku. Bude prebiehať pol roka, pokiaľ viem. Podľa predbežných informácií sú to odhady. By mal počet nebankových subjektov klesnúť o dve tretiny. To je náš odhad odborný, urobený aj so zástupcami zvonku z trhu. Niekto môže povedať, že tam zostanú v podstate len najsilnejší. Aj táto stránka mince môže byť nastolená. Pravdou je, a súhlasím s vami, potrebujeme, aby sme kultivovali reklamu, aby sme kultivovali spôsoby a kanály, akými sa ľudia dostávajú k informáciám, ktoré sú často nepravdivé. Viete veľmi dobre, veď stačí si zapnúť televízor, že aj dnes súčasťou reklám, ale aj komerčných televízií je to veľmi jednoduché. „Pomôžeme vám reštrukturalizovať úver,“ to nie je nič iné, len že vám poskytnú iný úver, takže dlhá cesta. A vieme tú cestu prejsť úspešne len vtedy, ak dáme viac hláv dokopy, lebo nikto z nás nie je geniálny a nikto z nás nemá schopnosť v on line, v tom reálnom čase reagovať na toho, ktorý je vždy pred nami, lebo na tej druhej strane je zisk, zisk tých subjektov, ktorým ide proste o peniaze, len o peniaze. Čiže poctivo po tej ceste treba kráčať a výsledkom toho by mohlo byť a malo byť to, aby bolo menej ľudských nešťastí. A tu mám poslednú vetu, informáciu možno zo včera alebo z predvčerajška. Naozaj sa našej ekonomike darí v týchto mesiacoch. To je otázka údajov z mikroekonomiky aj z makroekonomiky. Je pravdou, že nárast reálnych miezd v prvých mesiacoch tohto roka prekvapil aj tých legálnych bankárov a rastú nám spotrebiteľské úvery, ale v klasických bankách. Môžeme povedať, že tam stále priestor je, lebo Slovensko patrí medzi krajiny s nízkou úrovňou súkromného zadlženia. Čiže máme priestor do toho priemeru západnej kultúry, ktorý sa niekde pohybuje aj cez 100 % hrubého domáceho produktu. Čiže naša zadlženosť aj verejných financií, ale aj tých súkromných domácností je oveľa nižšia alebo patrí medzi najnižšie medzi krajinami hlavne západnej kultúry. Ale veľmi rýchlo ten priestor zaplňujeme tým, že ľudia možno aj vo viere a v precitnutí sa v tom, že sa nachádzajú zase v lepších časoch z pohľadu toho, že krízu majú za sebou a začali tomu veriť, menej veria možno tomu, čo sa ozýva aj tu z pozícií opozície alebo z pozícií opozičných lavíc alebo z médií, viac veria tomu, že bude lepšie. A z tohto pohľadu aj viac sú ochotní riskovať a požičiavať si. Čiže ten nárast zadlženosti a poberania spotrebiteľských úverov raketovo rastie aj v týchto mesiacoch. A z hľadiska takého čisto technokratického je to prejav dôvery v to, že vrchol krízy máme, dúfam, nadlho za sebou. Ďakujem, skončil som.